[{"text_idx": "#000000", "text": "Jo\u0303geva po\u0303hikooli kaks aastat va\u0308ltav rahvusvaheline projekt kaasab Eesti, La\u0308ti, Poola ja Norra noored ning viib nad korraldajariikidesse uusi oskusi o\u0303ppima."}, {"text_idx": "#000001", "text": "Erasmus+ programmist rahastuse saanud projekt \u201cChildren at risk (Non-formal) Education, Experience, Efficiency\u201d ehk CARE3 keskendub noorte sotsiaalsete oskuste arendamisele ja spetsialistide kogemuste vahetamisele. Jo\u0303geva po\u0303hikooli projektipartneriteks on Jo\u0303geva linnavalitsus, Valmiera Viestursi keskkool, Norra Bergeni politseijaoskond ja Poola Radom tehnikakool. Lisaks on igast linnast kaasatud mitmed noortega tegelevad asutused, nagu na\u0308iteks noortekeskused, politsei jne."}, {"text_idx": "#000002", "text": "Jo\u0303geva linnast on lisaks projektijuht Kertu Sa\u0308inasele meeskonda kaasatud noorsoopolitseinik Kersti Raiku\u0308la ning Jo\u0303geva linnavalitsusest Kaire Sakjas ja Marju Saviauk. Kahe aasta jooksul korraldavad projektis osalejad kohalikke su\u0308ndmusi oma kogukonna noortele ning vo\u0303o\u0303rustavad teisi osapooli. Igast piirkonnast kaasatakse ku\u0308mme noort vanuses 13-17 aastat. Lisaks nende igapa\u0308evaste oskuste ta\u0308ienemisele ja arendamisele saavad lastega tegelevad spetsialistid, keda on igast igast riigist kaheksa, o\u0303ppida va\u0308lismaa kolleegide kogemustest."}, {"text_idx": "#000003", "text": "Rahvusvaheline projektimeeskond kohtus lo\u0303ppeval na\u0308dalal ehk 11.\u201313. aprillini esimest korda Jo\u0303geval. Ku\u0308lalised tutvusid Jo\u0303geva linnaga: ku\u0308lastati linnavalitsust, po\u0303hikooli, noortekeskust ning politsei- ja kohtumaja. Seeja\u0308rel arutati Tabivere vallas Ma\u0308eotsa puhkemajas la\u0308bi projekti edasised tegevused."}, {"text_idx": "#000004", "text": "Projektijuhi ja Jo\u0303geva po\u0303hikooli sotsiaalpedagoogi Kertu Sa\u0308inase so\u0303nul ta\u0308idab projekt mitut eesma\u0308rki: ta\u0308ienevad noorte sotsiaalsed oskused ning spetsialistid saavad kogemusi vahetada. \u201cNa\u0308en igapa\u0308evases to\u0308o\u0308s, et noortele on vaja o\u0303petada lihtsaid sotsiaalseid oskusi, nagu na\u0308iteks teretamist ja hu\u0308vasti ja\u0308tmist,\u201d nentis ta ja lisas, et kui noori stabiilselt mo\u0303jutada, mo\u0303istavad nad, et ka teistmoodi on vo\u0303imalik."}, {"text_idx": "#000005", "text": "Po\u0303hikoolis alustas ka CARE3 ring. \u201cAlustame va\u0308ga lihtsate asjadega, na\u0308iteks peame ko\u0303igepealt koos projektile logo va\u0308lja mo\u0303tlema. Siis harjutame suhtlustasandil inglise keelt, et nad saaksid va\u0308liskohtumisel teiste riikide noortega suhelda, samuti hakkame lihvima sotsiaalseid oskusi,\u201d ra\u0308a\u0308kis Sa\u0308inas."}, {"text_idx": "#000006", "text": "Reisid Norra ja Poolasse on noortele motiveerivad. Pa\u0308rast esimest kohtumist CARE3 ringis ootasid nad po\u0303nevusega, millal ja\u0308lle kokku saavad."}, {"text_idx": "#000007", "text": "Kertu Sa\u0308inase so\u0303nul valmib projekti ka\u0308igus sotsiaalseid oskusi o\u0303petav ja kinnistav lauama\u0308ng ning Eestis ja La\u0308tis ka o\u0303ppekava. Valmiera Viestursi keskkooli sotsiaalpedagoog Iveta Upite ra\u0308a\u0308kis, et vo\u0303imalus projektis osaleda on neile kui taeva kingitus, sest nad tundsid koolis puudust kogemuste jagamisest."}, {"text_idx": "#000008", "text": "\u201cOlime ko\u0303ik koolis seda meelt, et see on vajalik projekt. Tahame saada rohkem teadmisi, kuidas motiveerida noori, muuta nende elustiili ja suhtumist, o\u0303petada o\u0303iget suhtlemist,\u201d ma\u0308rkis Upite."}, {"text_idx": "#000013", "text": "Norras toimub noorte ja spetsialistide kohtumine ja\u0308rgmisel aastal. \u201cPlaanis on olla palju looduses ja matkata. Tahame pakkuda po\u0303nevaid kogemusi,\u201d lubas \u00d8ystein Samsonsen. Noored saavad kalastada ja peavad kohe oma saagist so\u0308o\u0308gi valmistama."}]